La platja de Gandia es consolida com a referent en qualitat, salut, seguretat i sostenibilitat amb la hissada de 9 banderes
01 juliol 2021

## La platja de Gandia es consolida com a referent en qualitat, salut, seguretat i sostenibilitat amb la hissada de 9 banderes01 juliol 2021Última actualització: 01 juliol 2021

![](../gestion/img/d096fed7d8b671f2b73e7848fbcc06c444381d3a3af4e0ec05b8f083e93ea752.jpg)  
  

Gandia torna a reafirmar-se com una destinació turística referent en qualitat, sostenibilitat i promoció de la salut al temps que es posiciona com una de les platges més segures de tota la Mediterrània. El conseller de Política Territorial, Obres Públiques i Mobilitat, Arcadi España, i el secretari autonòmic de Turisme, Francesc Colomer, han visitat avui la platja Nord per assistir, juntament alcaldessa de Gandia, Diana Morant, i altres autoritats municipals, a l'acte d'hissada de les nou banderes que diferents organismes han atorgat a la platja. Aquest any, la platja Nord suma una més: la de la platja sense fum.  
La resta de les banderes són: Ecoplayas, platja cardioprotegida, AENOR ISO 9001 i 14001, la bandera Q que atorga l'ICTE, Safe Tourism, Qualitur i la bandera Blava.

En primer lloc, i previ a la hissada de banderes, els responsables institucionals han saludat als representants de la Policia Local, personal de neteja de la platja, Creu Roja, informadors turístics i de les Tourist Info de la platja, als que han agraït la seua tasca inestimable per al bon funcionament de la temporada estival.

Després de l'acte, **Diana Morant** ha declarat que hui és un dia per mostrar "_el nostre orgull per la feina ben feta que es tradueix en certificacions i reconeixement de les entitats que els emeten_". L'alcaldessa ha volgut destacar que tot i la pandèmia Gandia ha aconseguit hissar una bandera nova. "_La pandèmia no ens ha parat i seguim millorant_", declarà. A més, ha recordat que Gandia és dels pocs municipis d'Espanya que porta aconseguint des de fa 35 anys de manera ininterrompuda la bandera blava.  
"_Aquests reconeixements avalen la gestió de la platja de Gandia, que compleix amb tots els criteris de qualitat (Bandera Blava, la Q, la Qualitur, i les dues ISO); de seguretat (Safe Tourism, obtinguda per segon any consecutiu); de sostenibilitat i salut (platja cardioprotegida, Ecoplayas i la platja sense fums)_".  
"_La platja és el nostre millor aparador, però és un espai viu que hem de cuidar de manera transversal per garantir la salut, la qualitat dels serveis i el menor impacte en el nostre entorn_" va incidir Morant al temps que ha posat en valor l'èxit de la Morada com a element de dinamització turística i un aliat per combatre el virus.

"_Esperem que tota aquesta feina feta siga el preludi perquè tots tinguem un bon estiu. La Comunitat Valenciana ha estat referent i ara esperem amb els braços oberts a tots aquells que ens vullguen visitar perquè el sector turístic es mereix una excel·lent campanya que compense tot l'esforç que han fet_", ha conclòs l'alcaldessa.

Per la seua banda, **Francesc Colomer** ha volgut agrair a Gandia la seua aportació al turisme de la Comunitat Valenciana i com a referent d'innovació turística. "_Teniu una gran capacitat de sorpresa per als vostres ciutadans i visitants que demostreu any a any". "Gandia és una ciutat que en els pitjors moments ha defensat al seu sector turístic i ha fet tot possible per esdevenir una destinació segura com demostren totes aquestes banderes que reconeixen molta feina_".

Finalment, **Arcadi España** ha afirmat que "_Gandia és un exemple per a tota la Comunitat Valenciana i Espanya en l'àmbit de la gestió turística sostenible. Darrere d'aquestes banderes sempre hi ha molta feina que es posa en valor any a any". "Venim d'un any molt dur en què Gandia ha fet un gran treball per posicionar-se com a referent de la resta de municipis. Un treball fet entre tots perquè puguem anar recuperant i movent el motor econòmic del Turisme_".

[Twittear](https://twitter.com/share)